সোনার মেয়ের মায়ের হার চুরি। এশিয়ান গেমস থেকে সোনা জিতে শুক্রবার দেশের মাটিতে পা রেখেছেন স্বপ্না বর্মন। চব্বিশ ঘন্টার মধ্যেই সোনাজয়ী মেয়ের মার গলা থেকে হার কেড়ে নিয়ে পালাল দুষ্কৃতীরা। এ কি তবে খ্যাতির বিড়ম্বনা!  

এই বিষয়ে অন্যান্য খবর

স্বপ্না বর্মনের মায়ের চোখে জল। কাঁদলেন বীরুও 


স্কুটি করে বাড়ি ফেরার সময়ে কালিয়াগঞ্জ-রংধামালি-র মধ্যে ঘটনাটি ঘটে। স্কুটি থেকে পড়ে গিয়ে সামান্য আহত হন স্বপ্নার মা বাসনা বর্মন। ঘটনাস্থলে পৌঁছন পুলিশ সুপার অমিতাভ মাইতি। এই ঘটনায় এখনও পর্যন্ত কেউ ধরা পড়েনি। 
বাসনা বর্মন জানান, ‘‘স্বপ্নার সাফল্যের পরে অনেক ধরনের মানুষ এখন আসছেন। স্বপ্নার মাসির স্কুটিতে করে ওষুধ কিনে বাড়ি ফিরছিলাম। পিছনের সিটে বসেছিলাম। হঠাৎ পিছন থেকে দ্রুতগতিতে আসা একটা বাইকের পিছনের সিটে বসে থাকা যুবক আমার গলা থেকে সোনার হার ছিনতাই করে পালায়। টানা হ্যাঁচড়ায় আমার ব্লাউজের সামান্য অংশ ছিঁড়ে যায়। স্কুটি থামিয়ে দিলেও আমি স্কুটি থেকে পড়ে যাই। এর পর স্কুটিতে করেই বাড়ি ফিরে আসি। এখন একটু অসুস্থতা বোধ করছি। বুঝতেই পারছি না কী করে এমন ঘটনা ঘটল।’’ 
এই খবর পেয়ে জেলা পুলিশ সুপার কালিয়াগঞ্জের ঘোষ পাড়ায় স্বপ্নাদের বাড়ি পৌঁছে যান। পুলিশ সুপার অমিতাভ মাইতি জানান, ‘‘কারা এই ধরনের কাজ করেছে, আমরা চিরুনি তল্লাশি চালাতে শুরু করেছি। দ্রুতই দুষ্কৃতীদের  ধরার ব্যবস্থা করছি।’’ বাসনা দেবী-কে আশ্বস্ত করেন পুলিশ সুপার।